Teks: Romeine 4; Heidelbergse Kategismus Sondag 23: In Christus voor God geregverdig
Vir die afgelope kwartaal of twee het ons stilgestaan by die Apostoliese Geloofsbelydenis om die kernwaarhede van ons geloof te oordink: Ons het gehoor oor 12 bestanddele wat deel uit moet maak van 'n Christen se woordeskat van geloof: Oor God die Vader en ons skepping, God die Seun en ons verlossing en God die Heilige Gees en ons heiligmaking.
Vandag bereik ons nie net die eindpunt hiervan nie, maar sekerlik ook 'n hoogtepunt van waar ons kan terugkyk. En van hierdie hoogtepunt wil ons vanoggend vra: maar wat baat dit jou as jy alles glo in ons geloofsbelydenis? Wat is die nut van jou geloof? Het dit werklik 'n impak op jou lewe? Dit is 'n lastige vraag, maar nietemin 'n nodige.
Die antwoord op hierdie vraag bely ons in vraag & antwoord 59 van die Heidelbergse Kategismus: "dat ek in Christus voor God geregverdig en 'n erfgenaam van die ewige lewe is." Hierin lê die nut van jou geloof: Jy word verlos, vrygespreek, geregverdig. En dit alles deur wat jy glo, nie deur wat jy doen nie. Ons hoor dit reeds in die Ou Testament: "Abraham het in God geglo; en dit is Hom tot geregtigheid gereken." Deur wat Abraham geglo het word hy geregverdig – sy saak is reg met God. Langs die weg van die geloof word die geregtigheid ons deel omdat ons deur die geloof toe-eien wat God ons uit genade belowe.
Die leerstelling van regverdiging is egter nie iets waaroor ons mekaar iewers in die middel kan ontmoet nie; hierdie is die basis waarop die geloof steun. Hierdie is die siel van die Christelike geloof. Dit is waarop dit alles uitloop – regverdiging. Dit is die nut en doel wat volg op alles wat jy glo. Geloof se taak is immers om die waarheid van God so dikwels as wat Hy praat wat Hy ook al sê en hoe Hy dit ook al sê – te onderskrywe.
In hierdie een sinnetjie word die evangelie op 'n aangrypende manier saamgevat: "in Christus voor God geregverdig." Oordink dit vandag en kyk dan na Christus, na die "vreemde geregtigheid" wat Hy jou toereken – al die beloftes van God is immers in Hom ja en amen, omhels Hom dan met al sy weldade en jy sal geregverdig wees voor God.